
Uvod

Učinkovito in neodvisno podjetništvo je temelj gospodarsko najbolj razvitih družb: vir novih delovnih mest, tehnološkega razvoja in dviga konkurenčnosti države.

V slovenski družbi ima podjetništvo zaradi ostankov miselnosti preteklega sistema, tranzicijskih zgodb in pritiskov monopolov raznih vrst zelo negativen prizvok. Temu primeren je odnos do podjetništva, ki na eni strani zavira podjetniške aktivnosti in pobude, na drugi pa v zavesti državljanov ne predstavlja ene od možnosti za njihovo samozaposlitev. Če k temu dodamo še razraščanje državne birokracije, ki hote ali nehote skrbi za ohranjanje monopolov in zavira nujne spremembe, nas rezultati raziskave Global Entrepreneursip Monitor, po kateri je v Sloveniji zaznaven močan upad podjetniške aktivnosti1, ne smejo presenetiti!

Če resnično želimo, da postane Slovenija razvita in s tem bolj socialna družba, potem moramo korenito spremeniti odnos do procesov uveljavljanja podjetništva ter ustvariti pogoje, v katerih se bo čimveč ljudi odločalo za podjetništvo, podjetja pa kakovostno rasla. To še posebno velja za tehnološko podjetništvo, ki je eden nujnih predpogojev odpiranja kvalitetnih delovnih mest ter doseganja visoke dodane vrednosti in posledično blaginje slovenskega prebivalstva. 

Po projektu vstopa v EU in NATO bi, poleg vstopa v Evropsko monetarno unijo, dvig tehnološke razvitosti in inovativnosti Slovenije moral postati najpomembnejši državni projekt, za katerega je potreben najširši narodni konsenz in zavezanost k izvajanju, ne glede na politično opcijo, ki je trenutno na oblasti.
Tehnološka razvitost države je osnovni pogoj za doseganje blaginje njenih prebivalcev

Ekonomska moč države je odvisna predvsem od stopnje njene tehnološke razvitosti. Finska in Irska sta se še pred dvema desetletjema spopadali s hudo gospodarsko krizo, danes pa spadata med najbolj razvite prav zaradi intenzivne podpore inovativnemu in tehnološkemu podjetništvu.

Nasprotno pa je Slovenija v zadnjem desetletju v tehnološkem oziru zelo nazadovala, kar potrjujejo različne študije o konkurenčnosti slovenskega gospodarstva. Vedno večji pritisk tehnološko nezahtevnih proizvodov iz Daljnega vzhoda (v nekaj letih pa tudi visokotehnoloških) in vedno dražja država potiskajo pomemben del našega gospodarstva na rob preživetja. 

Potrebno je poudariti, da se tehnološko zaostajanje na ekonomski ravni kaže z večletnim zamikom, zato brez preskoka na zahtevne in visokotehnološke izdelke ter storitve Sloveniji v nekaj letih grozi gospodarsko nazadovanje in posledično gospodarski kolaps. Če ne bo takojšnjih ukrepov, se bodo tudi najbolj vitalni deli slovenskega gospodarstva v roku 5 let znašli v situaciji, v kateri se nahajata tekstilna in čevljarska industrija danes. 

Dvig tehnološke razvitosti države ni možen brez podjetništvu prijaznega okolja

Podjetniki, ki s svojim delom in rezultati omogočajo razvoj tehnološko zahtevnih ali inovativnih proizvodov ter s tem odpiranje novih kvalitetnih delovnih mest, vsekakor opravljajo družbeno koristno delo. Ta kvaliteta bi morala biti priznana tudi v javnosti in državnem aparatu, kar bo vzpodbuda, da se jih bo vedno več odločalo za to pot. Spreminjanje vrednot brez drugih korenitih sprememb, tako v sistemu izobraževanja od osnovne šole naprej, podpornih mehanizmov, pravne varnosti ter davčne politike, pa ne more dati željenih rezultatov. 

Predvsem visokotehnološko podjetništvo je običajno povezano z veliko mero tveganja. Da bi to tveganje zmanjšale in s tem spodbudile tehnološki razvoj, so tehnološko najbolj napredne države izoblikovale podjetništvu prijazno okolje in različne podporne mehanizme. Tem državam so skupni naravnanost v tehnološki razvoj in inovativnost v povezavi s podjetništvom, privabljanje kvalitetnih nosilcev idej iz drugih držav ter podpora ustanavljanju in rasti podjetij kot najbolj učinkovitih za izvajanje in uporabnost visokotehnoloških razvojnih projektov.

Potrebno je poudariti, da  prijazno okolje zdaleč ni le količina sredstev, namenjenih za razvoj in raziskave, ampak seštevek in sovpliv vseh dejavnikov, ki vplivajo na tehnološki razvoj, med njimi: 
· podjetniška kultura in sistem vrednot,

· zakonodaja in delovanje pravne države,

· davčni sistem in obremenitev plač,

· birokratske ovire vseh vrst,

· potrebni kadri (izobrazbena struktura in vseživljenjsko učenje, védenje kako znanje povezovati in uporabiti, ter inovativnost),

· infrastruktura, cena zemljišč in prostorov, dostopnost do drage laboratorijske opreme, ...

· spodbude v obliki sofinanciranja raziskovalnih in razvojnih projektov, ...

· možnosti financiranja (ugodna bančna posojila, bančne garancije, »seed« in tvegani kapital,..),

· podpora države povezovanju javne in zasebne raziskovalne sfere ter gospodarstva.

Enotnih modelov ni. Spodbude lahko temeljijo na nizkih davkih, kar pospeši privatna vlaganja, na drugi strani pa države z visokimi davki le-te kompenzirajo z višjimi državnimi spodbudami, infrastrukturo, ugodnejšimi bančnimi posojili, tveganim kapitalom in vrsto drugih ukrepov ter na ta način vplivajo na prijaznost okolja do podjetništva.

V Sloveniji je okolje za podjetništvo, še posebno za tehnološko in inovativno, izrazito neprijazno. Poleg pomanjkanja ustreznih mehanizmov in instrumentov predstavlja veliko oviro tudi prevelika in vedno bolj neučinkovita birokracija. Brez korenitih sprememb na tem področju ne moremo pričakovati nikakršnega napredka.

Nujna je sprememba davčnega sistema in znižanje obremenitve plač raziskovalcev. Tej mora slediti sprememba zakonodaje, ki bo dejansko podporna in stimulativna do domačih in tujih vlaganj, predvsem v tehnološko in inovacijsko zahtevne projekte po zgledu držav, ki so naredile hitre tehnološke preboje. Nedvoumen, enostaven in na dolgi rok predvidljiv davčni sistem je NUJNI PREDPOGOJ za vlaganja v razvojne projekte in podjetja. Slovenija velja za izrazito nasprotje naštetega, zato se je vlagatelji na veliko izogibajo. Brez novih vlaganj (tako domačih kot tujih) pa ne bo gospodarskega napredka in odpiranja novih delovnih mest, vedno večje dajatve za pogoltno državo pa bodo uničile še tiste zdrave temelje gospodarstva, ki so še ostali.
Potrebno je tudi bistveno izboljšanje delovanja pravne države, ki bo zagotavljala pravno varnost, predvsem varovanje investitorjev pred zlorabami, varovanje zasebnih vlaganj in industrijske lastnine, delitev tveganja pri novih projektih, tajnosti podatkov, konkurenčnih klavzul in zaščite terjatev podjetij pri dolžnikih ob istočasni poenostavitvi vseh postopkov, da bodo razumljivi za povprečnega podjetnika in preprečevali samovoljo birokracije.

O zgoraj naštetih dejavnikih je bilo že zelo veliko napisanega, zato se bom v nadaljevanju posvetil predvsem izobraževanju in sistemom vzpodbujanja razvojno-raziskovalne dejavnosti.

Izobraževanje, eden temeljev podpore tehnološkemu podjetništvu, se prične v vrtcu

Igra je temelj spoznavanja in ustvarjalnosti. Otroci, ki se veliko igrajo, bistveno bolj razvijejo sposobnosti, potrebne za razvoj in uporabnost novih spoznanj, kot tisti, ki večino časa preživijo pred televizijo, kjer predvsem razvijajo čute za posnemanje in življenje v namišljenem svetu.

Na žalost se slovenski šolski sistem, predvsem v zadnjem desetletju, razvija v posnemanje in vkalupljanje. Nenehen boj za čim boljše ocene in učenje za doseganje čim boljših rezultatov na »tekmovanjih« slovenskih šol na tako imenovanih »triadah« gre na škodo razumevanja, ustvarjalnosti in uporabnosti znanja. Od učiteljev in profesorjev zahteva mehanično podajanje snovi brez nujno potrebne osebne, človeške note in privzgoje vrednot. Rezultat je vedno večja individualizacija, neinventivnost in nezdrava tekmovalnost. Ta na delovnih mestih posledično vodi do nesposobnosti za razmišljanje, povezovanje in delovanje za skupno dobro, po drugi strani pa v nepokončnost, nezadovoljstvo in »metanje puške v koruzo« ob vsakem majhnem neuspehu. Raziskovanje, predvsem pa tehnološki razvoj, zahtevata dobro razumevanje problema, iznajdljivost, potrpežljivost in vztrajnost na dolgi rok. Znanje, ki je grajeno le na posnemanju brez razumevanja in kritičnosti, je prej zaviralno kot pospeševalno. Še hujše je stanje glede poučevanja in razumevanja ekonomskih pojavov in tržnih zakonitosti, podjetništvo kot karierna in eksistenčna priložnost pa je praktično tabu tema.

Zadeve se nato ponavljajo tudi na univerzitetni ravni, kar je delno tudi posledica negativne selekcije kadrov na mnogih mestih. Tako je na tehnično in inženirsko usmerjenih fakultetah in inštitutih vedno več kadrov, ki od svoje diplome napredujejo po akademski lestvici od asistenta do profesorja ter do upokojitve delajo na istem delovnem mestu, ne da bi dejansko spoznali zakonitosti gospodarstva ali se srečali s praktičnim načinom reševanja problemov. Teh zato ne razumejo dobro in izobražujejo bolj na podlagi »posnemanja« kot na podlagi razumevanja in reševanja praktičnih problemov, kaj šele globljega razumevanja ekonomskih pojavov in tržnih zakonitosti. Če k temu dodamo dejstvo, da je tudi v gospodarstvu večina kadrov takih, ki so imeli zadnji resni stik s fakulteto ob zagovoru diplome, potem je slika jasna. Nemogoče je pričakovati, da bo to zdrav temelj graditve sodelovanja med javno raziskovalno sfero in gospodarstvom. Tako okolje vsekakor ni dobro za razvoj tehnološkega podjetništva, zato so nujno potrebni mehanizmi, ki bodo motivirali pretok kadrov med izobraževalnimi in raziskovalnimi ustanovami ter gospodarstvom. 

Posledica vedno manjše pripravljenosti za sodelovanje, neorganiziranost, razpršenost in celo podvajanje raziskav ima za posledico nizko produktivnost raziskovalnega dela, na kar kaže tudi dejstvo, da se Slovenija po deležu sredstev na prebivalca, namenjenih za razvoj in raziskave, uvršča v EU nekje na sredino lestvice, po rezultatih, kot je število visokotehnoloških proizvodov, podeljenih tujih patentov, dohodek od prodanih licenčnin in celo po številu objavljenih člankov v visoko citiranih revijah, pa smo med zadnjimi ali celo zadnji med vsemi članicami EU.

Tako stanje postaja nevzdržno, zato je potrebno na vseh področjih povezovanje v večje skupine s potrebno kritično maso. Prav tako je potrebno preoblikovati fakultete in inštitute na področju naravoslovnotehničnih ved. Vse aktivnosti, ki so povezane z izobraževanjem ter baznim in aplikativnim razvojem, je potrebno združiti (na enakovredni osnovi – nikakor ne pripojiti!) in oblikovati na principu naravoslovno-tehničnih univerz (NTU) po zgledu npr. ETH (Švica) in MIT (ZDA). Njihovo število mora biti omejeno z okvirom finančnih sredstev, ki so na voljo, ne sme pa biti omejitev za ustanavljanje privatnih. Vsaj 20 % sredstev morajo NTU pridobiti na trgu, izobraževalni kader pa je od države lahko pokrit le za mesece, ko predava, dodatni dohodek mora iskati na trgu v sodelovanju z gospodarstvom. 

Največji problem pa v Sloveniji predstavlja vseživljenjsko izobraževanje. Ko se v propadlem podjetju od mnogih odpuščenih delavcev na vprašanje, kdo se je pripravljen izobraževati, pozitivno odzove le eden, je slika stanja duha v naši državi jasna – še vedno nismo pripravljeni prevzeti skrbi in odgovornosti za svoj lastni obstoj in si ustvariti delovno mesto sami, temveč pričakujemo, da bodo za nas skrbeli drugi, kot da bi še vedno živeli v enoumnem sistemu, ki je prav zaradi takega načina dela in razmišljanja ekonomsko propadel.

Potrebna je korenita sprememba v načinu financiranja raziskovalnega sistema 

Nedvomno so eden najpomembnejših dejavnikov pospeševanja tehnološkega podjetništva vlaganja svežega kapitala in način financiranja raziskovalno-razvojnega sistema. Ta naj bi bil opredeljen v Nacionalnem Raziskovalno-Razvojnem Programu (NRRP).

NRRP je krovni dokument, ki v skladu z določbami zakona o raziskovalni in razvojni dejavnosti določa izhodišča, cilje, obseg in način financiranja ter kazalce za spremljanje učinkovitosti nacionalne politike za izvajanje in pospeševanje raziskovalne in razvojne dejavnosti za petletna obdobja. NRRP na področju razvoja in raziskav dopolnjuje razvojno strategijo Slovenije2. Torej gre za enega najbolj ključnih dokumentov, povezanih z gospodarskim razvojem države.
Na dosedanji odnos države Slovenije do tega področja kažeta dve dejstvi:

1. NRRP 1995–2000 se ni izvajal skladno z dokumentom! Sredstva za tehnološki razvoj so namesto bistvenega povečanja stalno padala in v letu 2000 (ko je končno vsaj skrb za tehnološki razvoj prešla pod okrilje ministrstva za gospodarstvo in se je stanje začelo izboljševati) dosegla najnižjo raven za časa samostojne Slovenije, le 6 % celotnih javnih sredstev, namenjenih za raziskave in razvoj (RR) (25 % v letu 1991). Posledice nepravilnega in neučinkovitega financiranja razvoja in raziskav (RR) so zadnja mesta na lestvicah konkurenčnosti, nizka stopnja sodelovanja med javnimi raziskovalnimi organizacijami (JRO) in gospodarstvom, majhen delež inovativnih podjetij, izredno majhno število visokotehnoloških podjetij, izredno majhno število raziskovalcev v gospodarstvu (1800, v negospodarstvu pa 5000!!), kar se bo v naslednjih nekaj letih zagotovo še poslabšalo, saj so rezultati ukrepov na področju RR vidni šele na daljši, 5- in večletni rok.
Kratek povzetek uspešnosti tega programa je strnjen v naslednji ugotovitvi:3 »Dosedanje analize so torej pokazale, da lahko med največje probleme na področju raziskav in razvoja štejemo premajhno učinkovitost in usmerjenost uporabe javnih sredstev za RR, slabo organiziranost in premajhno sistemsko podporo prenosu znanj ter ciljnemu razvoju novih znanj. To se odraža v premajhnem in premalo inovativnem prispevku znanstvene in raziskovalno razvojne dejavnosti k bruto dodani vrednosti, kar je eden od osnovnih vzrokov za zaostajanje v konkurenčnosti slovenskega gospodarstva.« 

2. Novi NRRP še vedno ni pripravljen in sprejet in smo tako že od leta 2000 v nevzdržni situaciji brez krovnega dokumenta na tem področju.

V izhodiščih priprave novega NRRP2 je navedeno, da bo RS do leta 2013 razvila raziskovalni in razvojni sistem, ki bo po ključnih kazalcih raziskovalne in razvojne dejavnosti EU (vlaganja v raziskave in razvoj, človeški viri, produktivnost, ekonomska učinkovitost ipd.) dosegal učinkovitost zgornje tretjine najbolj razvitih članic EU, kar je nedvomno izredno ambiciozen cilj4 (glede na trenutno stanje duha v naši družbi pa na žalost nedosegljiv!). Jasno je, da so za doseganje takih ciljev ob upoštevanju stanja, v katerem se nahajamo, potrebni koreniti in takojšnji ukrepi na vseh ravneh. 
Najprej je potrebno v najkrajšem možnem času spremeniti zakon o raziskovalni in razvojni dejavnosti v nekaterih členih:

· Ime NRRP (Nacionalni raziskovalni in razvojni program) je po zgledu tehnološko naprednih držav in nujno potrebnega širjenja vsebin in ciljev v skladu s spremembo Lizbonske strategije5 potrebno spremeniti v Nacionalni Raziskovalno, Tehnološko-Razvojni in Inovacijski Program (NRTRIP).  

· Zakonska zaveza in opredeljena odgovornost, da se NRTRIP izvaja.

· Zakonska podlaga za preprečevanje konflikta interesov na vseh ravneh, predvsem pri podeljevanju javnih sredstev, namenjenih za RR.

· Ministrstvo za gospodarstvo mora ostati pristojno za tehnološki razvoj in inovativnost, saj je to eden ključnih instrumentov za dvig konkurenčnosti slovenskega gospodarstva preko visokotehnološkega in inovativnega podjetništva.

Novi NRTRIP, ki naj pokriva obdobje 2006–2010, je potrebno pripraviti in sprejeti najkasneje do konca julija 2005. Le tako bo omogočen začetek izvajanja programa z letom 2006. Predstavniki gospodarstva smo poglavje NRTRIP, ki pokriva gospodarski del, že pripravili in uskladili, potrdil ga je tudi upravni odbor GZS (predstavljen na spletni strani GZS: www.gzs.si pod Tehnološki razvoj). Glavni poudarek v programu je na motivaciji prehoda raziskovalcev in javne sfere v zasebno ter spremembi načina financiranja aplikativnih in tehnoloških projektov v javnih raziskovalnih organizacijah. Država teh projektov ne bi smela več financirati direktno, temveč preko gospodarstva! V strnjeni obliki so mehanizmi in instrumenti, ki jih predlagamo, naslednji:

A: Mehanizmi in instrumenti za motivacijo in podporo tehnološkega razvoja v gospodarstvu:

· Medministrsko povezovanje in enotno delovanje na področjih, ki so vsebinsko in upravno povezani s tehnološkim razvojem in inovativnostjo.

· V skladu z novo Lizbonsko strategijo5 povečan obseg javnih sredstev za razvoj in raziskave se v celoti usmeri v izvajanje programov in ukrepov za spodbujanje tehnološkega razvoja in inovacij.

· Motivacijski mehanizmi za spodbujanje prehoda raziskovalcev, da iz JRO prestopijo v gospodarstvo (npr. časovno omejene subvencije plač za raziskovalce, »start-up« kapital itd.). Sedanje razmerje javni sektor : gospodarstvo 5000 : 1800, kot posledica dosedanjega načina financiranja RR, je katastrofalno. V razvitih državah je razmerje obrnjeno. Korenito povečanje števila raziskovalcev v gospodarstvu mora biti ključni cilj novega nacionalnega programa, saj brez kompetentnih sogovornikov na obeh straneh ne more biti uspešnega sodelovanja med znanostjo in gospodarstvom. 

· Sprememba programa financiranja mladih raziskovalcev tako, da se ciljno financira mlade raziskovalce, zaposlene v gospodarstvu (80 % vseh štipendij za mlade raziskovalce se podeli kandidatom z diplomo, ki so zaposleni v gospodarstvu). Izvajanje tega dela programa mladih raziskovalcev mora nemudoma preiti pod okrilje tehnološke agencije.

· Sistem stimulativnih štipendij in/ali kreditov za naravoslovno tehnične vede za študij doma in v tujini (vračanje kredita vezano na uspeh študija in zaposlitev doma).
· Poleg javnih sredstev, namenjenih za razvoj in raziskave, je na ravni države potrebno oblikovati tudi druge motivacijske mehanizme za bistveno povečanje vlaganj poslovnega sektorja na raven vsaj 2 % BDP do leta 2010 (oblikovanje skladov, v katere bodo lahko uspešna podjetja vlagala sredstva, namenjena za RR na določenem področju, država pa bo za vsak tolar privatnega denarja primaknila tolar državnega; zakonodajno in finančno okolje, ki bo stimulativno za naložbe v razvoj tehnološko zahtevnih proizvodov in storitev oziroma davčne olajšave za neposredna vlaganja privatnega sektorja v RR; itd.).

· Financiranje projektov izven javnega sektorja na osnovi stalno odprtih razpisov; projekti morajo biti dovolj veliki, da zagotovijo kritično maso in multidisciplinarno timsko sodelovanje raziskovalcev vseh vrst: bazično, aplikativno in razvojno pod vodstvom gospodarskega podjetja, ki vnaša tržno komponento in s tem zagotovi inovacijo.

· Spodbujanje nastanka in delovanja pisarn za tehnološki prenos (transfer) na raziskovalnih institucijah in univerzah.

· Združevanje in koncentriranje vseh pomembnih udeležencev za doseganje tehnoloških prebojev.

· Spodbujanje povezovanja med domačimi subjekti (mreže, grozdi, tehnološke platforme, ...), vendar za vsebine in ne kot podpora formiranja dodatne birokracije.

· Podpora razvojnim centrom na posameznih področjih (izbira, vsebina in projekti centra morajo biti dogovorjeni s soglasjem gospodarstva na določenem področju, npr. znotraj mrež, grozdov ipd., ob upoštevanju potreb majhnih in srednjih podjetij).

· Finančne vzpodbude podjetij, da se bistveno bolj prijavljajo na projekte v okviru EU.

· Spodbujanje interdisciplinarnega in medinstitucionalnega sodelovanja.

· Podpora vključevanju tujih raziskovalcev v naša podjetja.

· Ustanovitev garancijskih skladov.

· Ustanovitev regijskih skladov za spodbujanje inovacij in novih tehnološko intenzivnih podjetij.

· Davčne olajšave za podjetja in posameznike, ki vlagajo v sklade za razvoj.

B: Mehanizmi in instrumenti, usmerjeni v spodbujevanje nastanka in rasti tehnoloških in inovativnih podjetij:

· Nemudoma se začne z izvajanjem zakona o podpornem okolju za podjetništvo (ZPOP), predvsem s pripravo nujnih podzakonskih aktov!

· Zagon delovanja slovenskega podjetniškega sklada.

· Zagotovi se začetni kapital (»equity funding for start ups«) za novoustanovljena visokotehnološka podjetja (npr. »Small Business Innovation Research – SBIR« in »Small Business Technology Transfer – SBTT« – po zgledu ZDA6 in Finske7). Taka podjetja imajo tudi za okolico pozitiven učinek, saj prinašajo dodatno delo in dvigujejo raven razvitosti tudi subjektom v svoji okolici. Motivirati je potrebno znanstveno sfero, da bo sama ustvarja ali soustvarjala visokotehnološka podjetja, ki bodo lahko izkoriščala rezultate znanstvenega dela, predvsem na področjih, kjer ne morejo dobiti partnerjev iz slovenskega gospodarstva. Pri tem ne sme prihajati do konflikta interesov oziroma da taka podjetja ne postanejo le način za indirektno financiranje znanosti same po sebi, temveč bodo postala to dejanska jedra, ki se bodo razvila v uspešne gospodarske subjekte.

· Zagotovi se sredstva za razvoj trga tveganega kapitala (»venture capital fund«) ter zagotovi garancija države vlagateljem v sklade tveganega kapitala, za nominalni del naložbe.

· Bolj se podpre delovanje tehnoloških parkov, predvsem v smislu infrastrukture.

· Zagotovi se zemljišča za tehnološke cone, kjer je zemljišče možno odkupiti po razumnih cenah (cene  zemljišč in poslovnih prostorov, predvsem v Ljubljani, so v primerjavi z EU nenormalno visoke) ali ga vzeti v najem po bistveno znižani vrednosti za obdobje 100 let. To bo omogočalo podjetjem investiranje v tehnologije, opremo in kadre, ne pa v zidove (za nastanek uspešnega in stabilnega visokotehnološkega podjetja je potrebno 5–10 let. V tem času podjetje ne bi smelo namenjati sredstev za infrastrukturo, temveč za intenziven razvoj.).

· Brezplačna ali cenovno zelo ugodna uporaba laboratorijev in merilnih instrumentov na univerzah, v javnih zavodih, tehnoloških parkih za nosilce podjetniških idej in gospodarske subjekte.

· Sofinanciranje plač raziskovalcev oziroma oprostitev prispevkov na plače raziskovalcev in razvojnikov v podjetjih, ki še nimajo lastnih prihodkov in se financirajo s privatnimi sredstvi, do višine, določene s kolektivno pogodbo.

Pri tem je potrebno poudariti, da morajo mehanizmi uravnoteženo pokriti vse faze od motivacije za nastanek do stabilne rasti tehnološkega podjetja, saj le tak sistem zagotavlja uspeh. 

Osrednji subjekt izvajanja teh mehanizmov in instrumentov mora postati Agencija za tehnološki razvoj (TIA).8 Cilj njenega delovanja bi moral biti osredotočen na ustrezen donos (RoI- Return on Investment) podprtih projektov oziroma razvojnih naložb, visoka dodana vrednost in čim večji izvoz! Biti mora v domeni ministrstva za gospodarstvo (ali morebitnega »nadministrstva za razvoj«) kot steber novega visokotehnološkega podjetništva in organsko povezana z drugimi ukrepi za spodbujanje podjetništva, ki jih to ministrstvo izvaja. Postati mora središče inovacij, saj povezuje raziskave in razvoj s trgom.

Podporni mehanizmi in instrumenti tehnološkega razvoja morajo biti hitri, enostavni, pregledni, predvsem pa učinkoviti, brez nepotrebnih birokratskih ovir. Sredstva za TIA bi se morala postopno, linearno in skladno z večanjem sredstev državnega proračuna, namenjenih za RR5, do leta 2008 povečati, da se vzpostavi ravnotežje sredstev iz državnega proračuna, namenjenih za RR v razmerju znanost : inovativnost in tehnološki razvoj 50 : 50.
Zgoraj navedene naloge so v skladu z nalogami, ki jih komisija EU predpisuje članicam EU v novem Lizbonskem programu5. Ta članicam nalaga zavezo za spodbujanje inovacij (poglavje 6: Inovacija je ključno orodje za doseganje rasti produktivnosti) in ustvarjanje močne industrijske baze (poglavje 7). Jasno je poudarjeno stališče, da so za ekonomsko in tehnološko rast potrebne močne industrijske kapacitete s polno izrabo tehnološkega potenciala na ključnih področjih in integriranim pristopom na tržno usmerjenem razvoju industrijskega sektorja s povečanjem vloge visokotehnoloških podjetij.
Povzetek

Podjetništvo se lahko razvija le v sredinah, kjer ni monopolizmov raznih vrst in se ideje lahko svobodno razvijajo. V Sloveniji žal ni tako, monopolizmi v izobraževalnem in raziskovalnem sistemu ter nekaterih gospodarskih subjektih, povezani z neučinkovito javno upravo, zavirajo posameznikovo iniciativo. To je, ob miselnih vzorcih iz časa enoumja, eden glavnih razlogov za pričakovanja državljanov, da bo za njih poskrbela država, namesto da sami prevzamejo pobudo. Naloga države pa je, da poskrbi za ustrezno in spodbujevalno okolje.

Za dvig gospodarske razvitosti potrebujemo svobodnega duha in usmerjenost v podjetniško razmišljanje. Le vlaganje v znanje brez njegove učinkovite uporabe in inoviranja ne prispeva k dvigu ekonomske moči družbe!  

Kvaliteten premik bo možen le ob nudenju alternativnih možnosti na vseh področjih. Povečevanje državnih izdatkov za RR, da bi sledili lizbonskim ciljem5 brez korenitih sprememb v načinu financiranja, bo samo dodatno breme za davkoplačevalce brez pozitivnih učinkov!

Čas je, da tudi znanost prevzame del odgovornosti za razvoj naše družbe. Sedanje razmerje v številu raziskovalcev javni sektor : gospodarstvo 5000 : 1800 je nevdržno in za državo pogubno. Zato spremenimo okolje, da bo bolj prijazno do tehnološkega in inovativnega podjetništva in motivirajmo raziskovalce, da bodo delovali podjetniško, zaradi boljših pogojev prehajali v gospodarstvo in ustvarjali kvalitetna in stabilna nova delovna mesta! Inovativno podjetništvo naj postane vrednota! 
Neodvisna in finančno močna tehnološka agencija pod okriljem ministrstva za gospodarstvo predstavlja nov instrument in kot alternativna možnost financiranja razvoja in raziskav razbija monopole slovenske znanosti, ki se je na tem področju izkazala za ne dovolj učinkovito. Omogoča, da se jedro podpornega okolja postavi na novo in z novimi ljudmi po zgledu držav, ki so uspele s tehnološkimi preboji. Kot taka bo lahko postala generator prijaznega okolja za tehnološko in inovativno podjetništvo.

